**GWEITHGAREDD CYCHWYNNOL**

**Adnoddau:** Onglydd, riwler, pensil, pinnau ffelt glas a choch, papur A4, bricsen, rholyn o selotep i bob grŵp.

**Amser:** 1 awr

**Nod:** Cychwyn gweithio mewn grwpiau a thaflu syniadau. Datblygu datrys problemau mewn ffordd greadigol a chydweithrediad grŵp.

Cynllun Gwers:

Ymarfer 1af 10 munud

* Ffurfio grwpiau o 4. Yn defnyddio dim ond y deunyddiau a roddir, defnyddio pensil i dynnu llun triongl ongl dde yn mesur 15cm o uchder a 10cm o led. Lliwio’r triongl mewn glas, ei amlinellu mewn coch a rhifo pob ongl yn A, B ac C, hefyd mewn coch. **Rhaid i chi weithio mewn grŵp i wneud hyn.**
* Trafod y dasg a’r gwaith grŵp.

2il Ymarfer 30 – 35 munud

* Gweithio mewn grwpiau o 4/5
* Bydd angen i bob grŵp gael bricsen dŷ arferol, 4 tudalen o bapur A4 arferol a rholyn o selotep.
* Y dasg – defnyddio’r deunyddiau i gynnal y fricsen o leiaf 10cm uwchben y llawr. Mae ganddyn nhw 15 munud.
* Dibriffio – Sut wnaethon nhw ddelio â’r broblem? A wnaethant ystyried amryw o opsiynau eraill yn gyntaf neu fynd ati’n syth? A wnaethant drafod syniadau ei gilydd yn adeiladol neu a wnaeth un person gymryd drosodd? (Sut oedd y lleill yn teimlo?) A wnaeth unrhyw grŵp gael ei gloi mewn un ffordd o ddelio â’r broblem? A wnaeth unrhyw grŵp roi’r gorau iddi? Ydy o’n well delio â phroblemau ar eich pen eich hun neu mewn grŵp? Ydy o’n haws meddwl am syniadau ar eich pen eich hun neu mewn grŵp? Sut ydych yn osgoi brifo teimladau pobl?



Fel arfer, grŵp o silindrau fertigol neu gonsertina yw’r ffordd orau o wneud hyn

3ydd Ymarfer 15 munud

* Fel unigolion – 5 munud i ysgrifennu ar bapur A4 gymaint o ddefnyddiau gwahanol ar gyfer bricsen â phosibl. Dim siarad na chopïo!!
* Edrychwch faint a gafodd bob unigolyn.
* Gweithio mewn grwpiau o 4/5 i weld faint o wahanol ddefnyddiau y gall y grŵp feddwl amdanynt. Medrant ychwanegu defnyddiau ychwanegol. Dylid dweud wrth y myfyrwyr i beidio â phoeni os ydynt yn syniadau gwirion - mai taflu syniadau yw’r pwynt.
* Faint o ddefnyddiau ar gyfer bricsen a gafodd bob grŵp?
* Casgliadau – meddwl am syniadau eich hunain o’i gymharu â fel grŵp.

**TAFLU SYNIADAU**

**Adnoddau:** Powerpoint ‘Sut i Daflu Syniadau’, Taflen ‘Datrysiad Taflu Syniadau’, papur A4 ar gyfer syniadau

**Amser:** 40-50 munud

**Nod:** Defnyddio taflu syniadau i ddatrys problemau.

Mae taflu syniadau’n ffordd dda o gynhyrchu llwyth o syniadau mewn grŵp. Mae’n gam cyntaf defnyddiol i ddatrys problemau, neu i chwilio am gyfleoedd.

Mae camau pendant wrth Daflu Syniadau a dylid rhoi gwybod i’r myfyrwyr am bob cam:

1. Trefnu pethau – dewis arweinydd a rhywun i gadw nodiadau
2. Diffinio’r Broblem – gwneud rhestr o bethau i’w hystyried
3. Taflu Syniadau – pawb i awgrymu atebion a’r person sy’n cadw nodiadau i’w cofnodi (neu fap meddwl), dylid bod yn ddychmygus a chreadigol.
4. Grwpio - edrych i weld a allwch grwpio’r atebion.
5. Gwerthuso – trafod a allai ateb weithio, am ba gost etc. Dylid gwerthuso hyd yn oed y syniadau gwirion.
6. Dethol – o’r rhestr o syniadau da iawn, mae angen dethol y rhai gorau.
7. Gweithredu – Rydych wedi dechrau gyda phroblem a gorffen gydag ateb posibl. Y cwestiwn yw “Ydy o’n gweithio?”

Mewn gwirionedd mae'r holl broblemau yn gyfleoedd i rywun. Mae person sydd â phroblem yn berson gydag angen. Os oes digon o bobl ag anghenion tebyg, yna mae yna farchnad bosibl.

1. Gwneud rhestr o dair problem y gallech fod wedi neu yn wynebu mewn un o'r sefyllfaoedd hyn yn yr ysgol

yn y gegin

yn yr ardd

yn y dafarn

ar wyliau

gwylio’r teledu.

teithio ar y bws

ar y penwythnos

1. Rhannu’r rhestr o broblemau gydag aelodau’r grŵp (5 yn y grŵp)
2. Arweinwyr i gael aelodau’r grŵp i ddewis tair *problem* ar gyfer y sesiwn datrys problemau taflu syniadau.
3. Defnyddio’r daflen ar gyfer pob un o’r tasgau taflu syniadau

Caniatáu 20 munud i wneud y dasg

1. Adrodd yn ôl gan edrych ar:

nifer y syniadau

newydd-deb y syniadau

ansawdd y syniadau

budd i’r grŵp

datrys problem yn y modd yma.

**H****UNAN YMWYBYDDIAETH**

**Adnoddau:** Gofod, Taflenni i’w Dosbarthu – ‘Hunan Hysbyseb’ ac ‘Am beth y mae hi’n feddwl’, pinnau, blu-tac.

**Amser:** Ymarfer 1af 20 munud, 2il Ymarfer 30 munud, 3ydd Ymarfer 10 munud.

**Nod:** Datblygu hunanymwybyddiaeth a magu hyder. Datblygu ymwybyddiaeth o ba mor bersonol yw canfyddiadau goddrychol.

**Cynllun Gwers:**

Ymarfer 1af

* Mae un rheol bwysig. Unwaith y mae’r gêm yn dechrau, ni ddylai’r plant gyfathrebu ê'i gilydd yn llafar na thrwy ddefnyddio signalau.
* Dylid cyflwyno’r gêm drwy drafod y syniad nad oes neb yn gweld ei hun fel y mae eraill yn ei weld – mae canfyddiadau pawb yn wahanol. Gofyn i’r plant ddychmygu bod llinell mewn sialc ar y llawr o gornel i gornel. Yn dawel, rhaid iddynt osod eu hunain yn rhywle ar y llinell yn ôl lle maen nhw'n meddwl y maent yn ffitio orau, e.e. y rhai talaf yn un pen, a’r lleiaf yn y pen arall.
* Gellir hefyd gwneud hyn ar sail y rhai mwyaf golau, tywyll, swnllyd, tawel, y rhai sy’n ymddwyn orau a gwaethaf etc.
* Os dymunwch, gellir dewis plentyn i symud pobl i leoliadau mwy priodol. Ar ôl gwneud hyn gellir gadael i blentyn arall wneud yr un fath. Dylai hyn ddangos yn glir sut y mae canfyddiadau gwahanol bobl yn wahanol. Yna trafod gyda’r dosbarth gan adael i bawb roi eu rhesymau pam y gwnaethant ddewis lle penodol, sut oedden nhw’n teimlo pan gawsant eu symud etc.

2il Ymarfer

* Y nod yw tynnu llun poster sy’n cynrychioli’r agweddau positif ar bersonoliaeth yr unigolyn – hunan-hysbyseb bron iawn. Dylid defnyddio’r daflen ar hunan-hysbyseb a gallech ei gwneud yn A3.
* Ar ôl rhoi amser i wneud y posteri, dylid yna eu gosod ar y wal o gwmpas yr ystafell a’u rhannu gyda’r grŵp.
* Amrywiad arall ar hyn fyddai rhoi rhifau, nid enwau, i’r posteri gorffenedig. Yna eu pinio o gwmpas yr ystafell a’r dosbarth i’w hastudio a cheisio eu hadnabod.

3ydd Ymarfer

* Rhowch un fersiwn o’r daflen i hanner y grŵp a'r fersiwn arall i hanner arall y grŵp.
* Gofynnwch beth a ysgrifennodd yr unigolion – bydd rhai’n edrych yn eithaf dryslyd!
* Newidiwch y rolau o gwmpas.
* Gadewch i’r grwpiau ddarganfod bod ganddynt YR UN llun ond gwahanol ‘giwiau’.
* Wrth Ailadrodd ar ddiwedd y wers, dylid trafod sut y mae ciwiau neu ddisgwyliadau’n effeithio ar y ffordd yr edrychwn ar rywbeth, Roedd rhai pobl yn gweld rhywun tlws, eraill rywun hyll, ond mae’r ‘gwrthrych’ yr un fath. Mae edrych ar bethau mewn gwahanol ffyrdd yn cyflwyno ystod hollol newydd o bosibiliadau.

**GWEITHGAREDDAU DATRYS PROBLEMAU**

Rhoddir rhai enghreifftiau isod ond mae llawer mwy ar gael ar y we.

**Adnoddau:** Edrychwch ar bob problem.

**Amser:** 1 awr

**Nod:** Datblygu technegau creadigol ar gyfer datrys problemau.

Y Broblem Naw Dot

Adnoddau – Bwrdd gwyn, papur A4 Amser: 10 munud

Rhowch y broblem naw dot ar y bwrdd gwyn a gofynnwch i’r grŵp ei chopïo. Heriwch y grŵp i gysylltu’r holl ddotiau gyda phedair llinell syth. Gellir ond mynd drwy un dot unwaith, ac ni ddylai’r pin ysgrifennu byth adael y papur.

**. . .**

**. . .**

**. . .**

Ar ôl pum munud, gofynnwch am atebion.

Ateb

dechrau

**. . .**

**. . .**

**. . .**

gorffen

Dibriffio – beth a ragdybiodd y myfyrwyr er mwyn llunio’r ateb yr oedden nhw’n ei ddisgwyl? Drwy beidio â chaniatáu’r holl bosibiliadau, daeth yr her yn amhosibl. Mae meddyliau caeedig yn rhwystro meddwl yn adeiladol.

Y Broblem Llinyn

Adnodd: Un darn o linyn, dwy neu dair troedfedd o hyd, i bob person Amser: 10-15 munud

Pawb i rannu’n barau a chlymu eu hunain fel hyn:



Mae angen iddynt gael eu hunain yn rhydd heb ddatod na thorri’r llinyn mewn unrhyw ffordd?

Ateb:



Dim ond am ei fod yn ymddangos yn bosibl, nid yw’n golygu ei fod yn amhosibl.

Mae dod o hyd i ateb yn aml yn golygu meddwl mewn ffordd archwiliadol.

Unwaith y ceir yr ateb, ni fydd byth yn cael ei anghofio.

A allai’r broblem fod wedi cael ei datrys yn ddeallusol heb gyffwrdd, gwneud na siarad?

Canibaliaid a Chenhadon

Adnoddau: Bwrdd gwyn Amser: 30-35 munud

Rhannwch y myfyrwyr yn grwpiau (os ydych am i’r myfyrwyr actio’r sefyllfa, dylai fod 7 ym mhob grŵp, 6 i gymryd rhan ac un i gofnodi’r symudiadau)

Ar un ochr i afon mae tri chanibal a thri o genhadon. Mae ganddynt gwch ar eu hochr nhw sy’n gallu cludo dau o bobl ar y tro ar draws yr afon. Y nod yw cludo bob un o’r chwech ar draws yr afon i’r ochr arall. Ni chaiff nifer y canibaliaid ar y naill ochr i’r afon neu’r llall fod yn fwy na nifer y cenhadon ar yr ochr honno, neu bydd y canibaliaid yn eu bwyta.

DECHRAU

Canibal x 3

Cenhadwr x 3

Cludo ar draws yr afon

Canibal x 3

Cenhadwr x 3

GORFFEN

Ateb:

1. Canibal a chenhadwr yn croesi – y cenhadwr yn dychwelyd
2. Dau ganibal yn croesi – y canibal yn dychwelyd
3. Dau genhadwr yn croesi - cenhadwr a chanibal yn dychwelyd
4. Dau genhadwr yn croesi – canibal yn dychwelyd
5. Dau ganibal yn croesi – canibal yn dychwelyd
6. Dau ganibal yn croesi – pawb wedi croesi.

Mae’r ymarfer hwn yn gofyn i’r myfyrwyr ddefnyddio a chofnodi dilyniant rhesymegol o symudiadau. Mae’r sgiliau hyn yn bwysig mewn busnes – ar yr ochr weithredol, rhifedd a TG.

A allent fod wedi gweithio pethau allan yn eu meddyliau heb gyffwrdd, gwneud na siarad?

Mae Ymarfer Tŵr Hannoy yn un tebyg.

**ARCHWILIAD SGILIAU**

**Adnoddau: Taflen – ‘Dadansoddi Awdit Sgiliau’, Archwiliad sgiliau, e.e. enghraifft gan Gyrfa Cymru yn y Blwch Deinamo neu** [www.enterprisecatalyst.co.uk](http://www.enterprisecatalyst.co.uk)

**Amser:** 1 – 2 awr

**Nod:** Gwybod pwy ydych. Beth yw eich hoff ddiddordebau? Pa sgiliau sydd gennych? Ydych chi’n berson siriol, bywiog sy'n hoffi bod gyda phobl? Ydych chi’n hoffi baeddu eich dwylo neu greu prosiectau?

**Cynllun Gwers:**

Ydyn nhw’n gwybod beth yw eu cryfderau a’u gwendidau? Gwnewch archwiliad sgiliau.

Gall y myfyrwyr ddefnyddio taflen ddadansoddi i’w helpu i ddeall y pethau a ddysgant o’r archwiliad sgiliau – Taflen Waith – Dadansoddi Awdit Sgiliau.

* O’r Archwiliad Sgiliau, gweithiwch allan beth fyddai eich rôl mewn tîm. Pam fyddech chi’n dda yn y rôl hon? Pa rolau gwahanol sydd eu hangen mewn tîm llwyddiannus?
* Trafod mewn grwpiau sut y gallen nhw wella eu gwendidau.
* Mae’r unigolion yn awr yn gwybod beth fydden nhw’n dda yn ei wneud mewn tîm. O'r wybodaeth yma ffurfiwch dimau (dylent fod yn gofyn cwestiynau i’w gilydd am bwy sy’n dda am beth, ac ni ddylent fod yn gweithio gyda’u grŵp ffrindiau.)
* Ar ôl ffurfio grwpiau, trafod pam y byddai eu grŵp yn llwyddiannus.

Dylid meddwl am y pethau hyn. Beth feddyliwch yw’r 10 sgil pwysicaf y mae cyflogwyr yn chwilio amdanynt mewn gweithwyr newydd?

1). **CYFATHREBU LLAFAR**: Ydych chi’n gallu mynegi eich syniadau’n glir a hyderus wrth siarad.

2). **GWAITH TÎM:** Allwch chi weithio’n hyderus mewn grŵp.

3). **YMWYBYDDIAETH FASNACHOL**: A fyddech chi neu a ydych yn deall y realiti masnachol sy’n effeithio ar fusnes.

4). **DADANSODDI AC YMCHWILIO**: Allwch chi gasglu gwybodaeth yn systematig i sefydlu ffeithiau ac egwyddorion, a gallu datrys problemau.

5). **CYMELL EICH HUN / BOD YN FLAENGAR**: Allwch chi fod yn flaengar ac achub y blaen, dod o hyd i gyfleoedd. Ydych chi’n rhagweithiol yn cynnig syniadau ac atebion?

6**). SYMBYLIAD**: Ydych chi'n benderfynol o gyflawni pethau. Gwneud i bethau ddigwydd a chwilio’n barhaus am ffyrdd gwell o wneud pethau.

**DOD O HYD I SYNIADAU**

**DOD O HYD I’CH SYNIADAU EICH HUN**

**Adnoddau:** Taflen, papur A2

**Amser:** 45 munud

**Nod:** Cynhyrchu syniadau busnes posibl.

**Cynllun Gwers:**

* Gofyn i’r myfyrwyr weithio yn eu timau. Pob tîm i gael papur poster A2 a thaflenni
* Mewn 20 munud, meddwl am gymaint o syniadau busnes â phosibl. Egluro nad yw’r colofnau (gwneud, prynu a gwerthu, gwasanaeth) yn gaeth, dim ond yn ganllaw. Bydd angen mewnbwn gan yr athro. Os yw colofn benodol yn achosi problemau, dylid helpu’r grŵp i ddechrau arni neu awgrymu eu bod yn symud ymlaen i’r nesaf.
* Yna dowch â’r dosbarth yn ôl at ei gilydd i drafod a rhannu syniadau. Dylai bob grŵp gyflwyno rhestr fer o 'hoff’ syniadau a chael eu hysgogi i ehangu arnynt. Dylid annog y lleill i ofyn a yw’r syniad yn ymarferol, er enghraifft:

Fydd o’n gweithio?

Fydd o’n parhau i weithio?

Ydy o’n bosibl ei wneud o?

Allwch CHI ei wneud o?

Oes yna unrhyw gystadleuaeth?

Ydy o'n well na’r gystadleuaeth?

Fydd digon o bobl yn ei brynu?

Am ba bris?

Pam nad oes rhywun wedi’i wneud o’r blaen?

Ydy o’n gyfreithlon?

Ydy o’n ddiogel?

Allwch chi warchod eich syniadau? (patent, hawlfraint, nod masnach)?

Pwy’n union fydd yn ei brynu?

Pam ddylen nhw ei brynu?

Ydy o'n werth datblygu’r syniad ymhellach?

Allech chi wneud prototeip?

Ydych chi’n darparu cynnyrch neu wasanaeth, neu’r ddau?

Fydd angen llawer iawn o arian i gychwyn pethau?

A oes gennych, neu a allwch logi’r sgiliau angenrheidiol?

Allwch chi wneud hyn yn rhan amser i ddechrau?

Gallech hefyd roi’r cwestiynau uchod mewn taflen i bob grŵp.

* Bydd angen i’r athro fod yn feirniadol a realistig. Dylid gadael i’r myfyrwyr ddarganfod problemau a syniadau di-fudd. Mae problem yn rhywbeth i’w goresgyn, yn signal i ganfod ateb, NID yn esgus dros roi’r gorau iddi.
* Y canlyniad sydd mewn golwg o’r gweithgaredd hwn yw bod pawb yn rhan o ystod o syniadau drwy ‘berchnogaeth’. Bydd yn arwain at yr adeg y bydd myfyrwyr yn datblygu eu cynllun busnes eu hunain ar gyfer eu her ‘ymarfer’.

**GWNEUD RHESTR**

**Adnoddau:** Bwrdd gwyn

**Amser:** 30 munud

**Nod:** Dangos cyn lleied o syniadau sydd gan fyfyrwyr ar hyn o bryd. Dangos y gwahaniaeth rhwng gwneuthurwyr penderfyniadau, prynwyr a gwasanaethau a nwyddau traul.

**Cynllun Gwers:**

* Gofyn i’r myfyrwyr wneud rhestr o ddeg syniad y gallent wneud arian ohonynt ac i gychwyn yn syth. (5-10 munud)
* Casglu’r syniadau drwy ysgrifennu’r prif syniad o restr pawb ar y bwrdd gwyn – os oes rhywun arall eisoes wedi sôn am y syniad, gofynnwch am y syniad nesaf. Gofynnwch am esboniadau clir i egluro’r geiriau allweddol ar y bwrdd, e.e. nid yw ‘siop’ yn ddigon clir, sut fath o siop / pa mor fawr etc? Gallech fanteisio ar gyfle yn ystod yr ymarfer hwn i blannu rhai hadau ar gyfer syniadau.
* Mae’n debyg na fydd unrhyw syniadau gwreiddiol iawn ar y rhestr gyntaf. Bydd rhai’n gwneud pethau i’w gwerthu, eraill yn prynu mewn i ailwerthu, ac eraill yn darparu gwasanaeth. Ychydig iawn fydd â deg o syniadau.
* Dylid dewis un neu ddau a sut y gellir adnabod gwahanol bobl yn y ‘farchnad’, e.e. bwyd babi – pwy sy’n ei fwyta? pwy sy’n talu amdano? pwy sy’n penderfynu ei gael?
* Ar y bwrdd gwyn, dangoswch hyn.

SYNIAD BUSNES

|  |  |  |  |
| --- | --- | --- | --- |
| Cynnyrch / Gwasanaeth | Pwy sy’n penderfynu?  GWNEUTHURWR PENDERFYNIAD | Pwy sy’n prynu?  PRYNWR | Pwy sy’n defnyddio?  DEFNYDDIWR |
| Cadair wthio | Mam / Dad | Mam / Dad | Babi a rhiant |
| Cael llenwi dant | Deintydd | GIG  Claf | Claf |
| Esgidiau i rywun yn ei arddegau |  |  |  |
| Gwarchod babi |  |  |  |

* Trafodwch syniadau eraill fel hyn tan y medrant ddeall y gwahaniaeth rhyngddynt. Weithiau, y Gwneuthurwr Penderfyniad, y Prynwr a’r Defnyddiwr yw’r un person, weithiau maen nhw’n wahanol. Mae gan hyn oblygiadau o ran sut y dylech drefnu’r ymdrech farchnata – e.e. ydy hi’n werth perswadio’r Defnyddiwr os yw’r Gwneuthurwr Penderfyniad yn rhywun arall?

Ailadrodd

* Nid oes unrhyw werth i syniad os nad oes marchnad ar ei gyfer
* Weithiau mae’r bobl sy’n elwa o’ch cynnyrch neu wasanaeth – y Defnyddwyr – yn wahanol i’r bobl sy’n penderfynu prynu ac weithiau’n wahanol i’r bobl sy’n talu.
* Os ydych eisiau i bobl brynu eich cynnyrch neu wasanaeth, rhaid i chi ganolbwyntio ar berswadio’r PERSON SY’N GWNEUD Y PENDERFYNIAD I BRYNU – weithiau drwy’r defnyddiwr, e.e. hysbysebu teganau adeg y Nadolig.
* Pam fod pobl yn prynu pethau? - defnyddiwch enghreifftiau penodol o’r rhestri.
* Hyd yma mae’n debyg bod y myfyrwyr ond wedi gallu meddwl am syniadau sydd eisoes yn bodoli ac sydd wedi llwyddo. Mae’n anodd iawn bod yn llwyddiannus oherwydd bod gymaint o GYSTADLEUAETH. I osgoi cystadleuaeth rhaid cael syniad newydd. Mae hyn hefyd yn creu problem – os yw’n newydd sut wyddoch chi y bydd yn gweithio? Hyd yn oed os yw’n gweithio sut wyddoch chi y bydd pobl yn talu amdano? Mae’r syniad o RISG yn awr yn ymddangos.
* Mae adnabod y gystadleuaeth weithiau’n anodd. Rhowch senario. Dychmygwch eich bod yn rhedeg siop flodau. Mae llawer o’ch cwsmeriaid yn prynu blodau i wragedd, mamau, ffrindiau a chydweithwyr. Pwy arall sy’n cystadlu gyda chi am y cwsmeriaid hyn? - siopau blodau eraill, ond pwy arall? Beth yn union y mae’r cwsmeriaid hyn yn ei brynu? Nid dim ond tusw o flodau. - ‘anrheg i ferched’, felly mae’r gystadleuaeth mewn ‘llefydd eraill lle mae pobl yn prynu anrhegion i ferched’, fel yn....

**FFYRDD O DDOD O HYD I SYNIADAU**

**Adnoddau:** Taflen i’w dosbarthu

**Amser:** 30 munud

**Nod:** Ysgogi syniadau.

Cynllun Gwers:

* Gofyn i’r myfyrwyr restru deg ffordd o ddod o hyd i syniadau ar gyfer busnes / i wneud arian (10 munud). Dilyn hyn gyda thrafodaeth fer. Pwysleisiwch y gellir datblygu syniadau o’r fath, yn lle aros iddynt ddigwydd, os ydych yn barod i fuddsoddi ychydig o amser ac ymdrech yn y peth.
* Edrych ar y daflen a’i thrafod. Gyda chymorth y daflen, dylai’r grwpiau bach hyn yn awr geisio cynhyrchu rhai syniadau y gallent eu defnyddio. Nes ymlaen gallent rannu’r syniadau â’r dosbarth cyfan. Dylai’r athro helpu’r sesiwn hon drwy annog a chynnig enghreifftiau defnyddiol.

**GWNEUD ADDURN NADOLIG NEU DDYFRWR PLANHIGION**

**Amser:** 45 munud

**Nod:** Dangos y gellir weithiau gwneud eitemau defnyddiol / gwerthadwy’n syml a rhad. Er mwyn ymarfer sgiliau creadigol. Datblygu / cydweithrediad grŵp. Datrys problemau.

Cynllun Gwers:

|  |  |
| --- | --- |
| Addurn Nadolig | Dyfrwr Planhigion |
| **Adnoddau:** Pethau fel cerdyn lliw, pinnau ffelt, siswrn, glud, papur sgleiniog, gwellt yfed etc. | **Adnoddau:** Un bag plastig, un gwpan blastig, un gwelltyn a photyn planhigion mewn trei (i bob grŵp) |
| Dylai’r myfyrwyr weithio mewn grwpiau bach.  Dylid eu cyfarwyddo i ddyfeisio / cynhyrchu addurn Nadolig sy’n newydd i’r farchnad.  20 – 30 munud ar y mwyaf.  Pan fydd yr holl addurniadau wedi’u gwneud, dylid eu harddangos o gwmpas yr ystafell a dod â’r dosbarth cyfan at ei gilydd i drafod a rhannu syniadau.  Dylai’r drafodaeth gynnwys sut y mae’r grwpiau’n meddwl eu bod wedi gweithio gyda'i gilydd, sut y cafodd y syniad ei ddatblygu neu ei newid, sut y newidiodd y syniad neu sut y cafodd ei addasu wrth i’r gwaith ddatblygu, pa mor fodlon yw’r grwpiau â’u hymdrechion ac a yw’r eitemau’n ddefnyddiol / gwerthadwy. | Dylai’r myfyrwyr weithio mewn grwpiau bach.  Dylid eu cyfarwyddo i ddylunio a gwneud dyfais fydd yn cadw planhigion tŷ’n llaith dros bythefnos o wyliau.  20 – 30 munud ar y mwyaf.  Pan fydd y grwpiau wedi cynhyrchu rhywbeth, neu ar ddiwedd yr amser, dylid dod â’r dosbarth cyfan at ei gilydd i drafod a rhannu syniadau.  Dylai’r drafodaeth gynnwys sut y mae’r grwpiau’n meddwl eu bod wedi gweithio gyda'i gilydd, sut y cafodd y syniad ei ddatblygu neu ei newid, sut y newidiodd y syniad neu sut y cafodd ei addasu wrth i’r gwaith ddatblygu, pa mor fodlon yw’r grwpiau â’u hawgrymiadau ac a ydynt yn teimlo bod marchnad i’w dyfais. |

**CADARNHAU SYNIADAU**

**Adnoddau:** Bwrdd gwyn, Taflen

**Amser:** 40 munud

**Nod:** Annog hunan-arfarnu a chyd-arfarnu syniadau.

**Cynllun Gwers:**

* Dylid atgoffa’r myfyrwyr bod syniad heb farchnad yn gwbl ddiwerth, a bod troi syniad yn realiti’n golygu: gosod amcanion, gwneud cynlluniau realistig a gweithredu ar y cynlluniau. Mae syniadau a chynlluniau’n newid pan welir y realiti, ac mae ymchwil marchnad yn hanfodol a gallai olygu gwneud prototeip
* Gofyn ‘Sut fathau o gwestiynau sy’n bwysig i’w gofyn os ydych eisiau bod yn eithaf siŵr bod gennych syniad da?’ NEU ‘Sut wyddoch chi os oes gennych syniad da? Drwy ddefnyddio ymatebion taflu syniadau’r bwrdd gwyn – dylent fyfyrio ar syniadau blaenorol a gynhyrchwyd a rhagfynegi’r daflen ddisgyblion ‘Cadarnhau Syniadau’.
* Gofyn i wirfoddolwr gyflwyno syniad i’w werthuso’n defnyddio’r atebion ar y bwrdd – y math o atebion y gellir eu rhoi ar y funud yw IE, DDIM YN SIŴR, NA, ANGEN MWY O WYBODAETH. Dylech adael neu annog y rhain a gofyn ‘Beth allwch chi ei wneud i ddatrys hyn?’
* Trefnu grwpiau o gwmpas hoff syniadau a dosbarthu’r rhestr atgoffa – grwpiau i ychwanegu unrhyw gwestiynau eraill sydd angen eu cynnwys.
* Syniad byr – y grwpiau i dreulio 20 munud yn defnyddio’r rhestr atgoffa gyda’u hoff syniad ac yn ystyried sut y gallent weithio tuag at gael IE i bob cwestiwn. Disgwylir iddynt roi adroddiad byr ar sut i gynllunio i wneud hyn pan ddaw’r grwpiau’n ôl at ei gilydd.
* Ar ôl gwneud hyn, dowch â'r dosbarth cyfan yn ôl at ei gilydd fel bod pob grŵp yn gallu adrodd yn ôl a thrafod beth sydd angen ei wneud nesaf.
* Dylid atgoffa’r grwpiau fod syniadau ond yn troi’n realiti os ydynt yn CYNLLUNIO i’w troi’n realiti ac yn GWEITHREDU ar y cynllun hwnnw. Byddant hefyd yn canfod y bydd eu syniadau (a’u cynlluniau) yn newid dros amser oherwydd byddant yn darganfod mwy am y farchnad a’r gystadleuaeth etc.

**DADANSODDIAD SWOT**

**DADANSODDIAD SWOT**

**Adnodd:** Mynediad i’r We

**Amser:** 2 wers 1 awr

**Nod:** Dysgu pam fod angen gwneud dadansoddiad SWOT ac yna cyflawni dadansoddiad SWOT ar gwmni sy’n bodoli’n barod.

* CRYFDERAU
* GWENDIDAU
* CYFLEOEDD
* BYGYTHIADAU

Gwefan ddefnyddiol ar gyfer gwneud hyn:

<http://www.echelgais.org.uk/elwa/content.asp?lo=1.2.1.1.1>

<http://www.echelgais.org.uk/elwa/content.asp?lo=1.2.1.3.1>

Ar ôl deall beth yw dadansoddiad SWOT, rhowch y dasg o gyflawni dadansoddiad SWOT ar unrhyw fusnes o’ch dewis, e.e. unrhyw fusnes bach yn eich ardal leol neu M&S, Nike, Cadbury.

**MENTER NEWYDD**

Dylai’r myfyrwyr yn awr drefnu eu hunain yn grwpiau ar sail cryfderau a gwendidau ar gyfer rolau sy’n briodol iddynt yn ôl eu harchwiliad sgiliau.

**CYNNYRCH neu WASANAETH**

**Adnoddau:** Llyfryn Cynllunio Menter (os oes angen), copi o’u harchwiliad Sgiliau, taflen SWOT

**Amser:** 2 x 1 awr

**Nod:** Rhesymoli rolau a dechrau cynllunio gweithgaredd eu menter. Gwneud dadansoddiad SWOT ar y fenter a ddewisir.

Yn eich grŵp, dewis cynnyrch neu wasanaeth ar gyfer gweithgaredd eich menter:-

· Caffi Cymunedol

· Hyrwyddo Band

· Banc Bwyd

· Siop Flodau

· Stondin Godi

· Ffair Grefftau

* Llyfryn cynllunio menter
* Trafod amlinelliad o’u cynllun a beth maen nhw’n gobeithio ei gyflawni
* Nodi pa rolau sydd eu hangen yn y grŵp
* Beth y maen nhw’n teimlo y medrant gyfrannu i’r grŵp
* Sut wnaethon nhw benderfynu ar y rolau
* Cynllun gweithredu ar gyfer y grŵp – gallai hwn ddatblygu wrth i’r fenter ddatblygu – fel dogfen weithio.

**DADANSODDIAD SWOT**

Gwneud dadansoddiad SWOT ar eu menter newydd

|  |  |
| --- | --- |
| CRYFDERAU | GWENDIDAU |
| CYFLEOEDD | BYGYTHIADAU |

**YMCHWIL MARCHNAD**

**Adnodd:** Taflenni – ‘Enghraifft o holiadur’, ‘Sut i greu siart mewn Excel’.

**Amser:** 2 wers 1 awr ac amser i gyflawni’r ymchwil marchnad.

**Nod:** Creu ac arddangos ymchwil marchnad.

Mae angen ymchwil marchnad er mwyn profi eu syniadau busnes. Iawn creu neu wneud rhywbeth, ond os nad oes neb am ei brynu, bydd llawer iawn o amser, ymdrech ac arian wedi’i wastraffu.

Un o’r ffyrdd mwyaf defnyddiol o brofi syniadau yw siarad gyda phobl eraill amdanynt. Mae holiadur yn ffordd dda o wneud ymchwil marchnad.

Bydd angen i’r myfyrwyr holi:

* a oes ANGEN y cynnyrch ar bobl
* ydyn nhw EISIAU’R cynnyrch
* beth maen nhw’n ei HOFFI amdano
* beth NAD YDYNT yn ei hoffi amdano
* faint fydden nhw’n fodlon TALU amdano
* pa mor AML fydden nhw’n ei brynu
* LLE bydden nhw’n disgwyl ei brynu
* pa FANTEISION fydden nhw’n ei ddisgwyl ganddo
* sut FATH O BOBL fyddai’n ei brynu neu beidio.

Mae sampl o holiadur wedi’i gynnwys ond ni ddylid ei roi i’r grŵp oni bai eu bod yn ei chael yn amhosibl meddwl am syniadau.

Gweler hefyd Astudiaethau Busnes TGAU CBAC tudalennau 1-42 (fersiwn ryngweithiol ar-lein neu fersiwn bapur Word)

Hefyd Survey Monkey.

Ar ôl cwblhau’r holiadur dylai’r myfyrwyr ddadansoddi’r atebion a defnyddio’r wybodaeth i greu graffiau drwy ddefnyddio taenlen EXCEL.

Mae Taflen yn yr atodiad i helpu i ddangos sut i wneud hyn.

Gweler hefyd y clip ar YouTube <https://www.youtube.com/watch?v=7mWhHy3bxOU>

**YMCHWIL CYNNYRCH**

**Adnoddau:** Cylchgronau / erthyglau papur newydd (ffonau symudol), Taflen ‘Pwy yw eich cystadleuwyr’.

**Amser:** Rhwng 2 – 3 awr.

**Nod:** Ysgogi ymchwil weithredu. Ymchwilio, edrych yn fanwl ac ystyried busnesau eraill er mwyn dysgu beth sydd ei angen ar gyfer eich busnes eich hun.

**Cynllun Gwers:**

Gyda’r ymgais gyntaf, gall y grwpiau gynhyrchu amlinelliad sylfaenol o’r gystadleuaeth. Dylid annog myfyrwyr i fod ychydig yn fwy proffesiynol yn y cynnwys, cyflwyniad a’r strategaeth, felly fel arfer bydd angen ail ymgais ar hyn.

* Ceisiwch ysgogi syniadau drwy gyflwyno problem arddegau gyffredin i’r dosbarth, e.e. mae gennych £20 ychwanegol ac am fynd i’r dref i’w wario, ar beth fyddech chi’n ystyried ei wario? (dylid disgwyl atebion fel dillad, llyfrau, colur – ond dylid hefyd ystyried pa eitem ddillad, llyfr neu golur PENODOL a fyddai’n cael ei phrynu)
* Gwneud y cysylltiad – mae darpar gwsmeriaid yn edrych ar y byd yn y naill ffordd yn hytrach na’r llall. Oni bai eu bod yn deall sut y mae eu cwsmeriaid yn meddwl neu’n ymddwyn, ni fydd ganddynt ddarlun llawn o’r farchnad. Bydd gan y farchnad gystadleuwyr a bydd angen i’r myfyrwyr ymchwilio i’r gystadleuaeth.
* Trafod hyn. Hefyd, nid yw cystadleuwyr bob amser yn gwneud yr un peth yn union ag y mae’r myfyrwyr yn ei wneud, ond gallent fod yn darparu rhai o’r MANTEISION neu gwrdd ag ANGHENION tebyg.
* Os oes angen mwy o esboniad, dylid defnyddio’r enghraifft ‘Beth sy’n ateb yr angen os oes syched arnoch?’ Dŵr, llaeth, lemonêd, te, cwrw, gwin, sudd ffrwythau etc.
* Paratoi ar gyfer tasg: trafod ffonau symudol; pwy sy’n berchen ar un, pa fodel wnaethant ei ddewis, pam ei ddewis, pam ei fod yn dda, beth y mae’n ei wneud, etc? Rhowch syniadau ar y bwrdd.
* Mewn grwpiau, rhaid i’r myfyrwyr hel syniadau o gylchgronau / papurau newydd etc, hysbysebion, erthyglau a gwybodaeth am ffonau symudol penodol yn ôl eu brand. Ar gyfer bob brand, rhaid i’r grwpiau restru ffeithiau a nodweddion allweddol ar gyfer pob ffôn. Eu tasg yw cymharu a chyferbynnu pob brand a deall a oes un ffaith neu nodwedd ddylunio allweddol y maent yn dibynnu arni i werthu eu ffonau sy’n gwneud iddynt sefyll allan o'r gweddill, e.e. camera digidol, chwaraewr mp3, cysylltiad i’r we / Bluetooth, etc.
* Trafodaeth grŵp: Dylid annog y myfyrwyr i drafod eu darganfyddiadau. A ydy o’n bosibl, o’u gwaith ymchwilio, penderfynu bod brandiau penodol yn targedu cwsmeriaid penodol? Sut fath o gwsmer sydd eisiau ffôn gyda chamera neu chwaraewr mp3? Sut fath o gwsmer a fyddai efallai’n prynu ffôn heb gamera ond sy’n rhedeg Windows Outlook ac Explorer? Trafodwch sut y mae pob brand yn hysbysebu a sut y maen nhw’n ceisio cael mantais gystadleuol ar frandiau eraill.
* Gweithio ar y daflen ‘Pwy yw eich cystadleuwyr?’
* Dylai'r timau feddwl yn ofalus am sut i gyflwyno eu darganfyddiadau mewn ffordd ddifyr a llawn gwybodaeth. Dylid cynnwys data cymharol mewn graffiau a thablau, hefyd ffotograffau a diagramau o gynhyrchion a gwasanaethau eu cystadleuwyr, ymchwilio i ddeunyddiau marchnata eu cystadleuwyr a meddwl sut fydden nhw’n gwneud pethau’n wahanol. Gydag ychydig o arloesi a chreadigrwydd, dylai eich myfyrwyr fod yn gallu cyflwyno Amlinelliad o'n Cystadleuwyr gyda'r ymchwil berthnasol, a sicrhau bod eu dogfen yn cyflwyno eu darganfyddiadau mewn ffordd ddifyr ac amrywiol.

**YMCHWIL CWSMER / CLEIENT**

**Adnoddau:** Taflen – ‘Pwy’n union yw eich cwsmeriaid?’

**Amser:** 1 awr

**Nod:** Deall gwahanol fathau o gwsmeriaid. Ystyried cwestiynau pwysig am eu syniadau busnes a diffinio’r segmentau targed y byddant yn anelu atynt.

Yn awr y mae gennych syniad am gynnyrch neu wasanaeth, rhaid i chi ei brofi i weld a fyddai eich cwsmeriaid eisiau ei brynu. Bydd hyn yn golygu darganfod atebion i rai o’r cwestiynau canlynol:

* Pwy yw eich cwsmeriaid?
* Beth sydd ei eisiau ar eich cwsmeriaid?
* A fydd eich cwsmeriaid eisiau neu eisiau prynu eich cynnyrch neu wasanaeth?

Taflu syniadau mewn grŵp.

* Meddwl faint o wahanol gwsmeriaid neu grwpiau o gwsmeriaid a fyddai efallai’n defnyddio eich cynnyrch neu wasanaeth (gallai cartŵn o fathau o gwsmeriaid, neu lun, helpu’r grwpiau i drafod gwahanol fathau o gwsmeriaid).
* Yn awr dewiswch rai o’r cwsmeriaid hyn i ganolbwyntio arnynt. Gwnewch restr o dri math o gwsmer o leiaf ar gyfer eich cynnyrch.

Maen nhw’n awr wedi adnabod rhai cwsmeriaid, ac efallai marchnad bosibl, ar gyfer eu cynnyrch neu wasanaeth. Mae ganddynt hefyd ymchwil marchnad a holiadur.

**CYFLWYNIAD 1**

**Adnoddau:** Yr holl ymchwil hyd yma.

**Amser:** 1 awr

**Nod:** Cyflwyno’r hyn a wnaethant hyd yma i weddill y dosbarth.

Dylai bob grŵp baratoi’r canlynol:

* Amlinelliad o aelodau’r grŵp
* Dadansoddiad SWOT o’r syniad busnes a ddewiswyd
* Amlinelliad o’r syniad
* Canlyniadau’r ymchwil

Dylid gwneud y cyflwyniad yn llafar ond gyda chymhorthion gweledol. Bydd hyn yn arfer da ar gyfer y cyflwyniad terfynol ar y Diwrnod Menter ac Arloesi.

**CYNLLUNIAU BUSNES**

**Adnodd:** Cynllun Busnes (yn yr atodiad) hefyd

[**http://www.princes-trust.org.uk/pdf/businessPlanGuide.pdf**](http://www.princes-trust.org.uk/pdf/businessPlanGuide.pdf)

**CYLLID BUSNES**

**Adnoddau:** gwefan <http://www.echelgais.org.uk/elwa/menu.asp?id=1.1&student=false>

**Amser:** 1 – 2 awr

**Nod:** Dysgu sut i edrych ar gyllid busnes.

**Cynllun Gwers:**

* Edrych ar y wefan i helpu i ddeall y gwahanol agweddau ar gyllid busnes.

Paratoi gwybodaeth am bob un o’r canlynol ar gyfer eich busnes:

* Ffynhonnell gyllid
* Llif Arian
* Elw a Cholled
* Mantolen

**CYFLWYNIAD 2**

**Adnoddau:** Cynllun busnes

**Amser:** 1 awr

**Nod:** Pob grŵp i amlinellu eu cynllun busnes i weddill y dosbarth.

**Cynllun Gwers:**

Paratoi amlinelliad o’u Cynllun Busnes a’i gyflwyno i’r dosbarth.

**MARCHNATA**

**Adnoddau:** Rhaglen TG, cyflwyniadau PowerPoint: Marchnata a Hyrwyddo, Apathon, Posteri, Papur Lliw, Papurau Newydd, Cylchgronau.

**Amser:** 2 – 5 awr (gan ddibynnu ar y dosbarth)

**Nod:** Sut i baratoi gwahanol agweddau ar ymgyrch farchnata.

Cynllun Gwers:

* Edrych ar wahanol strategaethau a thechnegau marchnata
* Beth yw Cymysgedd Marchnata
* Sut i hyrwyddo’r cwmni
* Sut i hysbysebu’n llwyddiannus.

Cymysgedd Marchnata

Y 4 Hanfod - Mae marchnata’n golygu gwneud pobl yn ymwybodol o’ch cynnyrch / gwasanaeth. Rhaid iddo fod:

* Y cynnyrch **iawn**
* Yn y lle **iawn**
* Wedi’i hyrwyddo yn y ffordd **iawn**

**Cynnyrch**

**Hyrwyddo Lle**

**Pris**

* Am y pris **iawn**

Edrych ar a thrafod yr astudiaeth achos o Ma’s Pies – mae’n dangos y cwsmeriaid a’r 4 Hanfod (uchod) ar gyfer un cwmni.

Taflen – ‘Sut i ddewis a chymysgu’ i helpu i benderfynu beth sy’n iawn ar gyfer eich cynnyrch / gwasanaeth chi. Yna rhoi mwy o fanylion ar y grid Cymysgedd Marchnata ar gyfer eich cynnyrch / gwasanaeth – gan ystyried y math o gwsmer a’r 4 Hanfod.

Mae angen i’r 4 Hanfod ffitio gyda’i gilydd yn y ffordd sydd fwyaf addas i’w grŵp cwsmer.

Mae nifer o glipiau hefyd ar gael ar YouTube ar y 4 Hanfod (4P’s).

Hyrwyddo – PowerPoint ar Farchnata a Hyrwyddo, Marchnata, Ymgyrch Farchnata – gellir defnyddio’r rhain fel y mynnir.

Hysbysebu – rhan o’r PowerPoint uchod (gweler hefyd y PowerPoint ar Dechnegau Hysbysebu).

Posteri: - Deall sut y mae posteri’n gweithio i hyrwyddo cynnyrch neu wasanaeth – PowerPoint Posteri.

Egluro a Deall y model AIDA a sut y gellir ei ddefnyddio fel rhan o strategaeth farchnata gydlynus ar gyfer cynnyrch neu wasanaeth.

Hierarchaeth Weledol – y drefn yr ydym yn gweld pethau (cyf. Rhithiau optegol. Gellir defnyddio’r PowerPoint hwn fel gweithgaredd cychwynnol).

Rheol y Trydyddion – trefn fertigol a llorweddol / trefn pethau ar y poster. (Gallai meysydd pwnc Celf a Dylunio / Cyfryngau helpu gyda hyn).

Dylid ystyried ac ymchwilio i’r canlynol:

1. Hysbyseb teledu – PowerPoint ‘Cynhyrchu Ymarferol -–Sut i wneud Hysbyseb Teledu a / neu Gynhyrchiad Cyfryngau Creadigol.
2. Hysbysebu mewn print – papurau newydd / cylchgronau / byrddau posteri
3. Ymgyrch ar y we / tudalennau gwe
4. Apiau - syniadau ar [**www.mykindacrowd.com/Challenges/tcs-appathon**](http://www.mykindacrowd.com/Challenges/tcs-appathon) . PowerPoint yn yr Atodiad.
5. Cyfryngau Cymdeithasol - Facebook/Twitter – PowerPoint i helpu gyda Hysbysebu Feiral.

**SUT I WNEUD CYFLWYNIAD**

**Adnoddau:** PowerPoint Sut i wneud cyflwyniad. Clipiau ar YouTube / Dragon’s Den / Young Apprentice / The Apprentice. Rhaglen TG.

**Amser: 5 x 1 awr**

**Nod:** Cynllunio a pharatoi pitsh busnes i’w gyflwyno ar y Diwrnod Menter ac Arloesi.

Cynllunio’r cyflwyniad / pitsh ar gyfer eu cynnyrch / gwasanaeth. Rhoi syniadau ar fap meddwl A3.

Gwylio a dadansoddi enghraifft o gyflwyno pitsh er mwyn deall pa sgiliau sydd eu hangen. Mae angen i’r myfyrwyr werthuso eu cryfderau a’u gwendidau gyda thechnegau cyflwyno: iaith briodol a chyfathrebu di-eiriau. Defnyddio clipiau YouTube / Dragon’s Den / Young Apprentice / The Apprentice. Mae angen rhoi dealltwriaeth glir i’r myfyrwyr o’r meini prawf ar gyfer pitsh llwyddiannus.

Creu deunydd hyrwyddo. Cynhyrchu PowerPoint proffesiynol a mathau eraill o farchnata fel posteri / pamffledi etc.

Cyfansoddi sgript. Mae angen dewis aelodau tîm i egluro rolau perthnasol a datblygu sgiliau perthnasol fel rhugled ac eglurder.

Rihyrsio'r amseru a’r pontio. Mae angen i’r myfyrwyr geisio cyflwyno pitsh llyfn a rhugl i hyrwyddo eu cynnyrch / gwasanaeth.

**CYFLWYNIAD 3**

**Adnoddau:** Yr holl adnoddau marchnata.

**Amser:** 1 awr

**Nod:** Amlinellu eu Strategaeth a’u Hymgyrch Farchnata.

**Cynllun Gwers:**

Pob grŵp i gyflwyno eu Strategaeth a’u Hymgyrch Farchnata. Gwerthuso pob grŵp ar y diwedd.

**Y DIWRNOD MENTER AC ARLOESI**

Pob grŵp i baratoi eu stondin ar gyfer y diwrnod.

Gwahodd y ‘Dragons’ i ddod i’r digwyddiad ac i helpu i werthuso pob stondin.

Bydd hyn yn arfer da ar gyfer eu HER MENTER A CHYFLOGADWYEDD ar gyfer Bagloriaeth Cymru.

Ar ddiwedd y dydd, gallai’r ‘Dragons’ gyflwyno Her y Fagloriaeth.

ADNODDAU DEFNYDDIOL ERAILL

[www.logic-puzzles.org](http://www.logic-puzzles.org)

[www.folj.com/puzzles](http://www.folj.com/puzzles)

[www.enterprisevillage.org.uk](http://www.enterprisevillage.org.uk)

[www.enterprise-zone.co.uk](http://www.enterprise-zone.co.uk)

[www.my-work-experience.com](http://www.my-work-experience.com)

TES Connect – My Business Plan

Diolch i Ddeunyddiau Ysgol Fusnes Prifysgol Durham am lawer o’r syniadau a’r cynlluniau gwersi a ddefnyddiwyd yn yr uned waith hon.